追詠西園海棠
作者：韋驤
朝代：宋

paragraphs: 西園正月月欲殘，海棠一株花正繁。
滂葩灧灧鬭朝日，露洗蜀錦紅光寒。
回環桃李競無色，卓爾獨秀當朱欄。
兩春行役不及見，今日偶幸官身閒。
擬開金罇恣歡賞，酬酢宿恨開衰顔。
無何職事忽牽制，遽戒舟楫乘波瀾。
却嗟逐物猶带芥，未免回首興長嘆。
悠悠清夜入寤寐，往往蝶夢曾飛還。
歸來綠葉空滿枝，正與老態相追攀。
須知樂事少如欲，誰謂天意於人慳。